dh-unibe/image-text_koenigsfelden-charters-post-1500 huggingface dataset:
Wir, Elisabeht, graͤfin vō Werdenbˀg, closterfròw und jartzitmeistrin ze Kùngsvelt, Sant Claren
ordn̄s, in Costentzˀ bystum, tuͦn kund und vˀjechent offenlich menlichem mit disem brieff, daz wir mit
guͦter, zitlicher vorbetrachtung fùr ùns und alle ùnser nachkomē der beschaidnen, ùnser getrùwen ✳ Greten
Byberstaininen und Ffrenen, ir tochter, den zwain ꝑsonen ze end ir leptage in rechtes liptinges wise vˀlichn̄
habent und lichent hin mit krafft diz briefes daz huse, hofe und hoffstatt mit dem garten da hinder, ✳ daz
zuͦ dem selben ùnsˀm ampte gehoͤret, ✳ im twinge gelegen ze Oberburg, mit allen iren rechtungē, nùtzē und
zuͦ gehoͤrdn̄, so dehaines weges von rechtung₎ oder gewonhait dar zuͦ gehoͤren soͤlt oder moͤcht ungefarlich,
mit der beschaidenhait, daz die selben Gret und Ffren, ir tochtor, Byberstain̄ ✳ ùns oder weliche closterfrow
denne nach ùns je ze den ziten jartzitmaistrin ist, als dik so daz ze schulden komet jaͤrlich uff sant Martis
tag ✳ ain pfunt pfenning, gewonlichˀ mùntze im lande Ergoͤw, ✳ gebn̄ weren und usrichten sol ze ende ir
beider leptage und nùt fùrer. ✳ und soͤllent och allso die jetzgenantē zwo personen daz obgenāt huse mit aller
zuͦghoͤrd, als es begriffen hat und gelegen ist, jaͤrlich also nutzen und niessen nach aller iren noturfte
ze ende ir beider leptage, ain nach der ander und beid mitenander nach irē liepsten willen ungefarlich
in liptingz wise und nit fùrer jaͤrlichs umb daz obgenāt pfunt pfenning, daz selb pfunt pfenning sy ùns
oder unsern nachkomē ze iren handen jaͤrlichs weren sùllen, und soͤllent och denn von ùns und allen ùnsˀn
nach komen und allem hoffgesindem gētzlich vō des huses mit aller zuͦgehoͤrdn̄ wegen lidig und los sin und
nieman dar umb ze antwurten haben umb daz obgenant pfunt pfennīg jaͤrlichs denn allain der jartzit
frowen selber und nieman anders ungefarlich, ✳ och mit der gedinge, waz die obgenant₎ ꝑsonen, Gret Byberstainin odˀ Fren, ir tochter, an dem obgenantē husē da jaͤrlichs verbuwetent, und sich daz erfunde und
schinlich wurde, waz daz were, daz soͤlte inen gentzlich ab dem obgenantē jaͤrlichen zinse abgeschlagen
werden und abe gan àn alle gefoͤrde. und umb daz disi lechenschafft in lipdingz wise mit den vorgenāt₎
gedingen nū und hie nach gantz, staͤt und veste belib, so habn̄ wir, obgenant von Werdenberg, ùnser
aigen insigel offenlich fùr ùns und alle ùns₎ nachkomē gehenket an disen brieff. ze merer sicherhait
aller vorgeschribnē dingen hab och ich, swoͤster Margret von Waͤchingen, jetz ze den ziten jarzit maistrin
ze Kùngsvelt, ze ainer bestaͤtung des obgenantn̄ lipdinges gebetten die erwirdigen, gaischlichn̄ frowē, ✳ froͧ Annen
und und fro Margreten, graͤffinen von Werdenbˀg, daz si iro aigen insigel fùr mich un̄ min nachkomē offenlich gehenkt
habent an disen brieff, der geben ward nach Cristus gebùrt vierzehenhunder jar, dar nach in dem sechsten jar ✳ an
sant Dyonisien tag. ✳
Königsf. 471 .
Staatsarchiv
AARGAU
Oberburg iij
j lib̄ d₎ von einē husz
wist
vˀlichen in lipdingswis
✳ K ✳
✳ D ✳ 89 ✳
Frenen Biberstein